Аўтарадыё

«**Аўтарадыё**» (105,1 Менск FM) — першая незалежная радыёстанцыя ў незалежнай Беларусі, FM-станцыя, якая працавала ў Менску на частасьці 105,1 МГц ад 7 жніўня 1992 году да 12 студзеня 2011 году, калі была ануляваная ліцэнзія.

## Гісторыя
З пачатку 1990-х гадоў да 1 студзеня 1995 году «Аўтарадыё» вяшчала на частаце 67,7 . Вяшчаньне «Аўтарадыё» ў УКХ-дыяпазоне абумаўлялася адзінай на той момант даступнасьцю дадзенага частотнага рэсурсу як для вяшчальнікаў, так і для карыстальнікаў. У 1995 годзе радыё закрылі. Вяртаньне ў этэр заняло 4 гады. У 2001 годзе было запушчана паралельнае вяшчаньне й на FM-частаце 105,1&nbsp;МГц.

Радыёстанцыя ратыравала беларускую музыку, у прыватнасьці такія гурты, як «N.R.M.», «Крамбамбуля», «Ляпіс Трубяцкі» й «Neuro Dubel», а таксама лідэраў гіт-парадаў «Tuzin.fm». Вядомымі вядучымі перадачаў на радыёстанцыі былі Алег Хаменка, Зьміцер Вайцюшкевіч, Маша Яр і іншыя.

У верасьні 2009 году Міністэрства інфармацыі Рэспублікі Беларусь вынесла афіцыйнае папярэджаньне «Аўтарадыё» за вяшчаньне сумеснай з Эўрапейскім радыё для Беларусі перадачы «Эўразум».
### Спыненьне дзейнасьці
У пэрыяд агітацыйнае кампаніі па выбарах прэзыдэнта Беларусі ў 2010 годзе радыё трансьлявала матэрыялы кандыдатаў у прэзыдэнты Андрэя Саньнікава і Уладзімера Някляева. Падчас свайго выступу Саньнікаў выказаўся, што «лёс краіны вырашаецца не на кухні, а на плошчы».

12 студзеня 2011 году рэдакцыяй «Аўтарадыё» атрымана прадпісаньне РУП «БелГІЭ» Міністэрства сувязі і інфарматызацыі Рэспублікі Беларусь аб спыненьні дзеяньня дазволу на права выкарыстаньня радыёчастаснага спэктру і забароне на эксплюатацыю радыёэлектронных сродкаў. Загад вынесены на падставе рашэньня Рэспубліканскай камісіі па тэлебачаньні і радыёвяшчаньні 188/11 ад 11 студзеня 2011 году за подпісам старшыні камісіі Алега Праляскоўскага. Пастанова камісіі анулюе права «Аўтарадыё» на наземнае этэрнае радыёвяшчаньне «ў сувязі з невыкананьнем „Аўтарадыё“ творчай канцэпцыі і распаўсюджваньнем у этэры 16 сьнежня 2010 году інфармацыі, якая зьмяшчае публічныя заклікі да экстрэмісцкай дзейнасьці».

Журналіст Паўлюк Быкоўскі канстатаваў, што «Аўтарадыё» было пазбаўлена частотаў нібыта за прапаганду экстрэмізму, хоць перадвыбарная ракляма ўзгаднялася з Цэнтральнай выбарчай камісіяю. Суд першай інстанцыі падтрымаў пазыцыю «Аўтарадыё», але пазьней справа была перагледжана. Па выніках перагляду Зьміцер Аляксандраў, судзьдзя Вышэйшага гаспадарчага суда, які вынес рашэньне аб закрыцьці радыёстанцыі, стаў суб’ектам забароны на паездкі й замарожваньня актываў Эўрапейскім Зьвязам як частка сьпісу беларускіх чыноўнікаў, адказных за палітычныя рэпрэсіі, падтасоўку вынікаў галасаваньня й прапаганду.

Частасьць «Аўтарадыё» 105,1 МГц, якая вызвалілася з прычыны пазбаўленьня ліцэнзіі, была аддадзеная радыё «Сталіца», і дзяржаўная радыёстанцыя пачала на ёй вяшчаньне 15 красавіка 2012 году.

Заснавальнік і галоўны рэдактар «Аўтарадыё» Юры Базан памёр 24 верасьня 2016 году.

## Ацэнкі
Музычны крытык Зьміцер Падбярэскі нызываў радыёстанцыю найбольш любімаю сярод беларускіх FM-станцыяў.

## Адлюстраваньне ў культуры
У 2011 годзе гурт «N.R.M.» прэзэнтаваў новую песьню «Аўтарадыё» ў падтрымку зачыненай радыёстанцыі.

## Крыніцы

Катэгорыя:Радыёстанцыі Беларусі
Катэгорыя:Зьявіліся ў 1992 годзе
Катэгорыя:Зьніклі ў 2011 годзе
Катэгорыя:Цэнзура ў Беларусі